  Виталий Пронин Алексей Иванов писательлэн малпанъёсызАлигес тодмо туала писатель Алексей Иванов Ижкаре вуылӥз. Книгаосыз сяна, лыдӟисьёс политика, провинция но вотэсын культура сярысь юалляськизы.Алексей Иванов вордӥськиз 1969-тӥ арын Нижний Новгородын. Пичи дыръяз семьяез Перме улыны выже. Быдэ вуыса дышетске искусствоведлы Свердловскысь Урал федерал университетын. 33 аресказ, кызьы ачиз вера, гур йылысь тэтче но азьлане вамыштэ - ӵапак соку егит авторлэн потэ «Сердце Пармы» исторической романэз но, литература инбамын А. Ивановлэн кизилиез ӝуатӥське. Табере сое тодӥсьтэмез ӧвӧл ни, дыр. Романъёсыз ӝажы вылын тэк уг кыллё, режиссёръёс экран вылэ поттыны произведениоссэ куро. Кылем арын, кылсярысь, потӥз «Географ глобус пропил» книгаезъя фильм. Алексей Иванов гожъяськыса гинэ уг пукы, малпалля телевиденилы проектъёс, сериалъёс, ортчытъя пумиськонъёс. Продюсерской центрез малпанъёссэ улонэ пыӵатыны юрттэ.***Мон уг гожъяськы городъёс сярысь, мон гожъясько улонын бадӟым пытьы кельтэм учыръёс сярысь. Потӥз мыным тунсыко Чусовая шур кузя кортъёсты келяллян, гожтӥ «Золото бунтов» книга. Нош мар бордын Ижкарлэн аспӧртэмлыкез? Ижкар, нырысь ик, город-завод, кудӥз быгатэ данъяськыны аслаз историеныз. «Горнозаводская цивилизация» книгаям, кылсярысь, Ижкар сярысь но гожтэмын. Соин ик мон умой тодӥсько городды сярысь — одӥг пол гинэ ӧй вуылы татчы.***Мон пумит луисько «провинция» кыллы. Мон малпасько, Россия мукет сямен радъямын шуыса. Европа, кылсярысь, пӧртэм кунъёслэсь кылдэ, нош Россия - пӧртэм культурной проектъёслэсь. Котькудӥзлэн вань аслазлулчеберетэз, пӧртэм сямо шоркаръёсыз. Вань йӧскалык лулчеберетъёсъя проектъёс (бигер, чуваш), Урал проектъёс (завод-каръёс) - соос трос. Городъёсты но ӵошатыны, огзэ вылӥегез, нош мукетсэ улӥегес пуктыны, уг яра, соос котькудӥз ас сяменызы аспӧртэмлыко. Париж, Берлинэн ӵошатыса, провинция уг луы.***Мон малпай Урал сярысь «Хребет России» телепроект. Продюсерской центре уксё шедьтӥз, озьы Леонид Парфёновез но солэсь «Намедни» студизэ ӧтим. Соос зэмос профессионалъёс, но Урал шоры учкемзы мыным ӧз кельшы. Парфёнов быдэс дуннеез котыртӥз ни но, маин сое Урал паймытоз на! Одӥг продюсер вераз мыным телевиденилэсь сюлмез позыртӥсь инъетсэ: «Одӥг федерал канал но провинция сярысь 4 серилэсь кузьгес кино уз возьматы. Тӥ быгатӥськоды лэсьтыны 125 серия Сталинлэн туганъёсыз сярысь, Мускоысь азбар сярысь. Но пичи кар сярысь - 4!». Озьы «Хребет России» проектэ ӧз пыры тросэз, мар вераны луэ вал Урал сярысь. Кылсярысь, Ижкар.***Политика ласянь мынам вань аслам малпанъёсы. Но туала дыре валтӥсез – малпанъёстэ шараятэк улыны. Котырын ваньзы верало асьсэ малпанъёссэс : телевизорын, радиоын, вотэсын. Малпандэ шараятэк умойгес, эшшо, тон политикаез удгес валаськы ке.***Мерлыко вотэсбамъёс чутрак воштӥзы милесьтым улонмес. Европаын со сярысь верасько, нош Россиын та ужпумез нокин уг ӝуты. Улэп улон выже вотэсэ, вотэс вие культураез. Интернетын янгышъёсын гожъясько. Азьло но чылкыт кылын гожъяськись адямиос ӧжыт вал, но ужпум мукетыз бордын. Интернетын янгышъёсын гожъясько но озьы ик кулэ шуыса малпало. Зэмос улонын кивалтӥсьтылы янгышъёсын гожтэт уд гожтэ ук, нош Интернетын воксё тодмотэм адямилы - капчиен. Зэмос улонын тонэ мед кылозы шуыса, кыӵе ке бадӟым уж лэсьтоно. Нош Интернетын мукет сямен. Тодосчилэн малпанъёсыз оградэ султо укмысэтӥ классын дышетскись зырымесь пияшлэн кылъёсыныз. Котькуд блогер ассэ литературной критикен лыдъя, но со озьы ӧвӧл. Интернетын адямиос асьсэ малпанъёссы понна кыл уг куто.***Калык тунсыкъяське ке аслаз лулучеберетэныз, солэн литератураез но азинске. Нош калык интыяз ке сылэ, литература но быре. Интыяз пукись калыклы номыр но уз юртты ни.Дасяз Мария Векшина Теги: учлитература  